Document ID: 32011L0074
Publication Date: 2011-07-29

Title and Content:
KOMISIJAS DIREKTĪVA 2011/74/ES
(2011. gada 29. jūlijs),
ar ko groza II pielikumu Eiropas Parlamenta un Padomes Direktīvai 96/73/EK par dažām metodēm divkāršo tekstilšķiedru maisījumu kvantitatīvai analīzei, lai pielāgotu šo pielikumu tehnikas attīstībai
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 1996. gada 16. decembra Direktīvu 96/73/EK par dažām metodēm divkāršo tekstilšķiedru maisījumu kvantitatīvai analīzei (1), un jo īpaši tās 5. pantu,
tā kā:
(1)
Eiropas Parlamenta un Padomes 2009. gada 14. janvāra Direktīvā 2008/121/EK par tekstilmateriālu nosaukumiem (2) ir noteikts, ka tekstilizstrādājumus marķē, lai norādītu šķiedru sastāvu, un veic analītiskas pārbaudes par šo izstrādājumu atbilstību norādījumiem marķējumā.
(2)
Direktīvā 96/73/EK ir paredzētas vienotas divkāršo tekstilšķiedru maisījumu kvantitatīvās analīzes metodes.
(3)
Pamatojoties uz tehniskās darba grupas jaunākajām atziņām, Direktīvu 2008/121/EK pielāgoja tehnikas attīstībai, šķiedru sarakstam minētās direktīvas I un V pielikumā pievienojot “polipropilēna/poliamīda” divkomponentu šķiedras.
(4)
Tāpēc jānosaka vienotas “polipropilēna/poliamīda” divkomponentu šķiedru pārbaudes metodes.
(5)
Tādēļ atbilstīgi jāgroza Direktīva 96/73/EK.
(6)
Šajā direktīvā paredzētie pasākumi ir saskaņā ar Tekstilmateriālu nosaukumu un marķēšanas direktīvu komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 96/73/EK II pielikumu groza saskaņā ar šīs direktīvas pielikumu.
2. pants
1. Dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības vēlākais līdz 2012. gada 30. jūlijam. Dalībvalstis tūlīt dara zināmu Komisijai minēto aktu tekstu.
Kad dalībvalstis pieņem minētos aktus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
2. Dalībvalstis dara zināmus Komisijai to tiesību aktu galvenos noteikumus, ko tās pieņēmušas jomā, uz kuru attiecas šī direktīva.
3. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
4. pants
Šī direktīva ir adresēta dalībvalstīm.
Briselē, 2011. gada 29. jūlijā

Classification:
Level 1 Categories: 100158
100160
Level 2 Categories: 100262
100275
100261
Level 3 Categories: 1418
2914
3632
All Categories: 2783
6272
867
990